פורד מוסטנג

דור ראשון (1964-1973)

את הרעיון לייצור הפורד מוסטנג היה מנהל הייצור של יצרת הרכב פורד, דונלד נ. פריי והוא קודם על ידי המנהל הכללי של פורד דאז, לי איאקוקה. מכונית האבטיפוס של המוסטנג הייתה בעלת גג נפתח, שני מושבים ומנוע המורכב במרכז המרכב. מאוחר יותר שונה העיצוב הבסיסי והמכונית נבנתה עם ארבעה מושבים. כדי לקצץ בהוצאות הייצור ולעמוד במחיר היעד שנקבע לצרכן, בסך 2,368 דולר, המכונית התבססה במידה רבה על מרכיבים פשוטים ומוכרים מדגמים אחרים. חלק ניכר מן המרכב, המתלה ומערכת ההנעה, התבססו על דגמי פורד פאלקון ופורד פרליין. למחרת הצגת הדגם, ב-17 באפריל 1964, הופיעו מאמרים אוהדים למוסטנג בכ-2,600 עיתונים ברחבי ארצות הברית. בחודש ספטמבר באותה שנה הופיעה מכונית פורד מוסטנג בסרט גולדפינגר מסדרת סרטי ג'יימס בונד, הייתה זו הופעתו הראשונה של דגם זה בסרטים.
תחזית המכירות של הדגם בשנה הראשונה הייתה פחות ממאה אלף מכוניות, אולם ב-18 החודשים הראשונים לאחר הצגתו יוצרו למעלה ממיליון מכוניות פורד מוסטנג.
מודל נוספת של המכונית אלו הייתה מיוצרת על ידי חב' מכוניות בבעלות קרול שלבי. בשנת 2007 הוחזר מותג זה לייצור על בסיס הדור החמישי של מכוניות מוסטנג.

דור שני (1974-1978)

בשנות ה-70 הוחמרו תקני פליטת המזהמים ממנועי מכוניות וכן העולם ידע את משבר האנרגיה העולמי. שני גורמים אלה הביאו לירידת קרנן של המכוניות הגדולות, בעלות צריכת דלק גבוהה, ובהן דגם פורד מוסטנג. על רקע שינויים אלה הורה לי איאקוקה לתכנן מחדש את הפורד מוסטנג כדי ליצור מכונית קטנה יותר וחסכונית יותר בדלק, לדגמי שנת 1974. תחילה התבסס העיצוב המחודש על דגם פורד מווריק, אולם בסופו של דבר נבנתה המכונית על בסיס הדגם הקומפקטי פורד פינטו. התוצאה הייתה מכונית קטנה יותר, אך כבדה יותר, מן הדגם המקורי של שנת 1964.
הדגם החדש של פורד מוסטנג הוצג חודשיים בטרם פרץ משבר האנרגיה העולמי, בחודש אוקטובר 1973, וגודלה הקטן יותר של המכונית איפשר לה להתחרות מול דגמי מכונית קופה, כמו טויוטה סליקה היפנית ופורד קפרי האירופית.

דור שלישי (1979-1991)

פורד מוסטנג לשנת 1979 הייתה מבוססת על "פלטפורמת פוקס" של חברת פורד (אשר פותחה שנה קודם לכן לפורד פיירמונט ומרקורי זפיר). פנים המכונית עוצב מחדש כדי לאפשר הסעת ארבעה נוסעים בנוחות, למרות ממדיו הקטנים של המושב האחורי. תא המטען הוגדל וכך גם חלל תא המנוע, כדי לאפשר תחזוקה קלה יותר.
בתגובה לירידה במכירות בתחילת שנות ה-80 החלה חברת פורד מתכננת דגם חדש של המוסטנג. הדגם היה צריך להיות מבוסס על מכונית מאזדה MX-5. אולם אוהדי מוסטנג בארצות הברית הפעילו לחץ על החברה שלא לשנות את התפיסה המקורית שבסיס הפורד מוסטנג, כך למשל, מעבר ממנוע הנעה אחורית להנעה קדמית, כפי שתוכנן. כתוצאה מכך העדיפה החברה להכניס שיפורים משמעותיים בדגם הקיים לקראת שנת 1987 ואילו הגרסה המבוססת על מכונית מאזדה MX-5 נמכרה החל משנת 1989 כפורד פרוב.

דור רביעי (1992-2004)

דגם פורד מוסטנג לשנת 1994 עבר עיצוב משמעותי מחדש, לראשונה מזה 15 שנה. הדגם, בעל הנעה אחורית, התבסס על פלטפורמת פוקס אשר כונתה "פוקס 4". מעצב הדגם, פטריק שיאבון, שילב במכונית רמזים עיצוביים לדגמים הראשונים של פורד מוסטנג. הגרסה הבסיסית שווקה עם מנוע V6 בהספק 145 כ"ס (לשנים 1994–1995), או 150 כ"ס (לשנים 1996–1998) עם תיבת הילוכים ידנית בעלת 5 הילוכים או תיבה אוטומטית בעלת 4 הילוכים. במהלך היצור הדגם עבר 2 מתיחות פנים.

דור חמישי (2005-2015)

בתצוגת הרכב הבינלאומית של צפון אמריקה אשר נערכה בשנת 2004 הציגה פורד את מוסטנג דגם 2005. מעצבי פורד החליטו לחזור למקורות העיצוב המקוריים של המוסטנג מכסה מנוע ארוך ותא מטען קצר. הדור החמישי של המוסטנג זכה להצלחה רבה מאוד ברחבי העולם ויש הטוענים כי הדור החמישי של המוסטנג הציל את פורד אמריקה מקריסה כלכלית בימי המשבר של 2008. המוסטנג זכתה למתיחת פנים בדגמי 2010 ואילך, מתיחת הפנים מתאפיינת בעיקר בחרטום הרכב שזכה למראה יותר אגרסיבי. הצלחתו הרבה של הדור הנוכחי גרם ליצרנים רכב אמריקאיות אחרות להחזיר לקו היצור את דגמי מכוניות השרירים שלהן, כגון שברולט קמארו ודודג' צ'אלנג'ר.
כמו הדור שלפניו גם הדור החמישי של המוסטנג עבר 2 מתיחות פנים.

דור שישי (2015-הווה)

הדור השישי נחשף ב-5 בדצמבר 2013 ב-12 ערים בעולם. שינויים חיצוניים שנעשו אינם מזכירים את העיצוב של הדגמים הקודמים. דגם הבסיס יהיה עם מנוע אקובוסט בנפח 2.3 ליטר ו-310 כוחות סוס, אחריו הדגם האמצעי עם מנוע V6 בנפח 3.7 ליטר ו-300 כוחות סוס ודגם ה-GT יהיה עם מנוע V8 בנפח 5.0 ליטר עם 435 כוחות סוס.
במוסטנג החדשה בגרסת המסלול מובנית עם תכונה החדשה הנקראת ליין לוק שאיתו אפשר לבצע Burnout לאחיזה טובה יותר במירוצי דראג על ידי מכשיר שמפעיל רק את הבלמים הקדמיים ואילו את האחוריים הוא משאיר משוחררים על מנת לאפשר לצמיגים האחוריים להתחמם.
בינואר 2017 הודיעה פורד על מתיחת פנים, שתתבטא בעיקר בשינוי הפגושים וסביבת הנהג.
בסוף 2017 נמסר כי דגם המוסטנג נמכר ב-125,809 יחידות, והוא הרכב הספורטיבי הנמכר ביותר בשנה זו, כשרף המכירות שלו גבוה פי ארבעה מן המתחרה הראשית, פורשה 911, שנמכרה רק ב-32,000 יחידות.